Honderde dood wat alkohol as ‘kuur’ vir Covid-19 drinkVrywilligers ontsmet Woensdag oppervlaktes in Ghaemshahr in die noorde van Iran. (Foto: Ebrahim Noroozi, AP) Meer as 700 mense in Iran is oor die afgelope paar maande dood nadat hulle toksiese metanol gedrink het in die hoop dat dit hulle van Covid-19 sou genees. Die owerhede het onthul dat 728 Iraniërs tussen 20 Februarie en 7 April weens alkoholvergiftiging omgekom het. Dít vergeleke met slegs 66 sterftes verlede jaar in Iran weens dieselfde oorsaak. Die Irannese regering het onlangs in ŉ verslag gesê alkoholvergiftiging het tienvoudig toegeneem sedert die nuwe koronavirus in dié land uitgebreek het. Altesaam 93 657 bevestigde gevalle Covid-19 en 5 957 verwante sterftes is tot op hede in Iran aangemeld. Gerugte dat alkohol met sukses as kuur vir of teenmiddel teen die koronavirus gebruik kan word, het in Februarie en Maart soos ŉ veldbrand op Irannese sosiale media versprei. Kianoush Jahanpour, woordvoerder van die Irannese ministerie van gesondheid, het gesê 5 011 mense in dié land het sedertdien alkoholvergiftiging opgedoen nadat hulle metanol gedrink het. Sowat 90 mense is gevolglik hul sig kwyt of het permanente skade aan hul oë opgedoen weens alkoholvergiftiging. Metanol kan nie in drankies geruik of geproe word nie. Die inname van metanol veroorsaak vertraagde orgaan- en breinskade. Simptome sluit in pyn op die bors, naarheid, hiperventilasie en blindheid. Pasiënte kan selfs in ’n koma verval. Die Irannese regering het nou vervaardigers van toksiese metanol opdrag gegee om kunsmatige kleursel by hul produkte te voeg sodat die publiek dit kan onderskei van etanol, die soort alkohol wat gebruik kan word om wonde skoon te maak. Bronne: Aljazeera, TIME Magazine